  Руслан Нуриахметов Анжелика Тихонова корреспондент Россилэн лымшор но шор улосвылъёсысьтыз куд-ог аэропортъёсы самолётъёсты лобанэз огдырлы дугдытонэз 14-тӥ южтолэзёзь азьланьтӥзы. Со сярысь Росавиацилэн пресс-службаез ивортӥз. Уретон 14-тӥ южтолэзьысь 3 час 45 минутозь (Москваысь дыръя) кужымаз луоз. Самолётъёс Анапае, Белгородэ, Брянске, Воронеже, Геленджике, Краснодаре, Курске, Липецке, Ростов-на-Дону каре, Симферополе но Элистае уз лобалэ. Россиысь авиакомпаниослы калыкез нуон-ваёнэз Сочиысь, Волгоградысь, Минеральные Водыысь, Ставропольысь но Москваысь аэропортъёсты уже кутыса радъяны ӵектӥзы. Верам аэропортъёс дышем радлыкъя ужало. Калининградэ рейсъёс расписаниея мыно. Калыкез отчы вуттон понна Россиысь авиакомпаниос Балтийской зарезьысь нейтральной вуос вадьсытӥ лобало. Озыь сюреслы тросгес дыр кошке, соин ик расписаниын воштӥськонъёс луыны быгатозы.  Кунысь мукет аэропортъёс, калыккуспоосыз но, дышем радлыкъя ужалозы. Аэропортъёслэн но авиакомпаниослэн ужанрадлыказы воштӥськонъёс сярысь соослэн нимлыко сайтъёсысьтызы но мерлыко вотэсъёсысь огинъёсысьтызы тодыны луоз. Тодэ вайытом, азьвыл сюбегатонъёсты 8-тӥ южтолэзёзь юнматӥзы вал. Тегъёс: самолёт Удмуртия Россия Мерлык  